Plui cjare la vite in Tirôl e Salisburc, plui a Jevât si vîf a bon presit_ Jessi a stâ in Austrie al vûl dî vivi cun comut, almancul se si cjape in pareli lis altris metropolis europeanis tant che Oslo, Copenhagen, Londre, Dublin e Zurì: si viôt daurman che la vite a Viene e coste mancul, e purpûr si manten un nivel economic e sociâl alt.
No dome par chest, il marcjât imobiliâr austriac al è un dai plui cirûts in Europe: cun di fat, la Austrie e ufrìs al investitôr sigurece, stabilitât economiche e une infrastruture svilupade. Secont une analisi resinte de imprese di consulence Mercer (www.mercer.com), Viene e je la citât cu la cualitât di vite plui alte dal mont; daûr a vegnin lis citâts svuizaris di Zurì e Gjinevre, mintri che al 41n puest o cjatìn Milan e al 55n Rome.
La situazion legâl_ Lis condizions par cuistâ un imobil a dipendin des disposizions in vigôr tes rispetivis regjons. La leç Grundverkehrsrecht e proviôt che l’acuist di un imobil di bande dai forescj nol sedi pussibil cence la autorizazion di pueste. Une des resons principâls e je la tutele dal caratar tradizionâl dal teritori, soredut te part alpine in Tirôl, in mût di contignî il pitic dai grancj investitôrs stranîrs. Lis disposizions di leç a stabilissin che dutis lis personis cu la citadinance di un paîs de Union europeane a sedin tratadis al stes mût tant che chei che a àn la citadinance austriache: chest al vûl dî che lis restrizions no valin pai furlans.
In Carinzie si cirin spazis in rive al lât_ La Carinzie e somee un paradîs par chei che a vuelin vivi dongje des grandis localitâts turistichis, sei dilunc dal Invier sei te stagjon cjalde, dongje dai grancj lâts cu la romantiche corone des Alps a pôcs minûts des perifariis des grandis citâts, tant che Vilac e Clanfurt, tacadis di autostradis modernis che a puartin a Munic e Viene. Lis plui bielis localitâts si cjatin in rive a un dai lâts carinzians: la plui domandade e je la regjon tor di Velden.
Velden: agjenziis imobiliârs in ogni cjanton_ Ancje se Velden e je une piçule citât sul lât Wörthersee, in ogni cjanton si cjatin agjenziis imobiliârs che a proponin ai clients une vore di ufiertis. In pratiche però al è scuasit impussibil vê informazions concretis su apartaments che si vendin in rive al grant lât: in cheste aree a vegnin ufiertis in vendite mancul di une dozene di cjasis par an. Stant che i presits alts a sigurin ancje buinis comissions, ogni agjenzie e trate lis informazions su costruzions gnovis in mût criptic.
Fuart disvari est-ovest_ (dâts di www.immobilien.net, la plui grande plataforme imobiliâr)
La alte cualitât de vite, la ufierte limitade e une fuarte domande a puartin a un disvari est-ovest dai presits pai imobii residenziâi. A Soreli bonât, si paie une vore di plui che tes regjons mancul svilupadis dongje dal confin cu la Cechie, la Slovachie o la Ongjarie. Tai ultins doi agns, par vie de crisi economiche, si à vût un moviment viers lis citâts: lis zonis plui prestigjosis a restin tor Innsbruck e Salisburc.
Plui cjâr a Innsbruck e Salisburc_ I apartaments plui cjârs (3.220 € al metri cuadrât, +7% rispiet al an passât) a son a Innsbruck. Al secont puest Salisburc cun 2.921 €/m² (+12%), po la capitâl Viene cun 2.688 €/m² (+6 %).
Tal centri di Viene 8 mil euros al metri cuadrât_ I apartaments plui economics si cjatin a Soreli jevât, a St. Pölten te Basse Austrie (1.290 €/m²) e a Eisenstadt tal Burgenland (1.217 €/m²). A Graz si paie 2.134 €/m² e a Clanfurt 1.950 €/m². I plui costôs invezit a son li des regjons turistichis: tal distret di Kitzbühel si partìs di 3.000 €/m² e si rive ancje a 4.876€. Numars astronomics si pain tal centri di Viene, li che si tocjin i 8.000 €/m².
I presits dai terens a plombin jù_
In dute la Austrie si note une recession de domande di tiere, tant che i presits medis a son lâts jù dal 9 par cent a pet dal 2008: in medie il metri cuadrât di tiere al coste in dì di vuê 89 euros. Inte Basse Austrie al ven il 6 par cent di mancul rispiet al 2008 (94 €/m²), in Stirie 50 €/m² (mancul 5 par cent); tes regjons mancul svilupadis si paie mancul di 20 €/m². Dome in Tirôl si regjistre une cressite continuade dal valôr.
Plui in sù dome i afits_ Par colpe de fuarte domande di apartaments, i presits a son cressûts in medie dal doi par cent. Innsbruck al reste la citât plui cjare ancje par chel che al rivuarde il fit cun 10,7 €/m²; po al ven Salisburc cun 9,5 €/m² (+9%), Viene cun 9,3 €/m² (ma tal centri de capitâl si passin i 15 €/m²). A Clanfurt, St. Pölten e Eisenstadt invezit la medie e je di 6,6 €/m².
JANEZ ERAT
TERITORIS – AUSTRIE. Il marcjât imobiliâr austriac al è un dai plui ricercjâts in Europe............
Plui cjare la vite in Tirôl e Salisburc, plui a Jevât si vîf a bon presit_ Jessi a stâ in Austrie al vûl dî vivi cun comut, almancul se si cjape in pareli lis altris metropolis europeanis tant che Oslo, Copenhagen, Londre, Dublin e Zurì: si viôt daurman che la vite a Viene e coste mancul, e purpûr si manten un nivel economic e sociâl alt.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ind_Latn fur_Latn fur_Latn